རྟགས་ཀྱི་འཇུག་པའི་རྣམ་བཤད་མཁས་པའི་དགོངས་རྒྱན།
མཇུག་གི་དོན།གསུམ་པ་མཇུག་གི་དོན་ནི། རྩ་བར།	བྱཱ་ཀ་ར་ཎའི་རྩ་བ་བརྒྱད་པ་ལས་ཀུན་ཏུ་བཟང་པོའི་ བྱཱ་ཀ་ར་ཎ་གཉིས་པའི་སྐབས་ཏེ་དྲུག་པའོ།། ཞེས་གསུངས། དོན་ནི། ཐོན་མི་ཨ་ནུས་མཛད་པའི་བྱཱ་ཀ་ར་ཎ་སྟེ་ལུང་སྟོན་པའི་བསྟན་བཅོས་རྩ་བ་བརྒྱད་པ་ལས། ཀུན་ཏུ་བཟང་པོའི་བྱཱ་ཀ་ར་ཎ་ལའང་དུ་མ་ཕྱེས་པའི་ལེ་ཚན་གཉིས་པའི་སྐབས་ཏེ་དྲུག་པའོ།། རྩ་ཚིག་འདི་བཞིན་གསེར་ཏོག་སུམ་རྟགས་ཀྱི་དབུར་བཀོད་པའི་སུམ་རྟགས་རྩ་བར་སྣང་ཞིང༌། གསེར་ཏོག་པའི་མཆན་འགྲེལ་ཡང་འདིར་གཞི་བཟུང་ནས་འབྲུ་བསྣན་འདུག་ལ། སྣར་ཐང་དང་པེ་ཅིན། སྡེ་དགེ ཅོ་ནེ་བཅས་ཀྱི་བསྟན་འགྱུར་རིན་པོ་ཆེའི་པར་མ་བཞི་ཀའི་ནང་རྩ་ཚིག་འདི་ཉིད་ཁ་མཐུན་པར་བཞུགས་འདུག་པས། གསེར་ཏོག་པས་འབྲུ་འགྲེལ་བཀྲོལ་སའི་ཁུངས་ཡང་དག་པར་སེམས་སོ།། སུམ་ཅུ་པའི་རྩ་བའི་མཇུག་བྱང་དུ། ལོ་ཆེན་ནམ་མཁའ་བཟང་པོས་སུམ་རྟགས་འགྲེལ་པ་བསྟན་པའི་སྒྲོན་མེ་ལས། ཀུན་ཏུ་བཟང་པོའི་བྱཱ་ཀ་ར་ཎ་དང་པོའི་སྐབས་ཏེ་ལྔ་པའོ།། ཞེས་འབྱུང་བ་དང་འདིའི་མཇུག་བྱང་གཉིས་ལ་དཔག་ན། ཐོན་མིའི་བརྡ་སྤྲོད་པའི་བསྟན་བཅོས་བརྒྱད་ཀྱི་རྩ་བ་ནི་ཅིས་ཀྱང་ཉུང་ཉུང་ཞིག་ཏུ་མི་སེམས་ཏེ། སུམ་ཅུ་པ་ནི་ཀུན་ཏུ་བཟང་པོའི་བྱཱ་ཀ་ར་ཎ་དང་པོའི་ནང་ཚན་ནས་སྐབས་སམ་ལེའུ་ལྔ་པ་དེ་ཡིན་ན། དེའི་གོང་གི་ལེའུ་བཞི་པོ་བཤད་མི་དགོས་པའི་ཐོག་འོག་ནས་ལེའུ་ག་ཚོད་ཡོད་མེད་སུས་བཤད་ནུས། རྟགས་འཇུག་རྩ་བ་ཡང་ཀུན་ཏུ་བཟང་པོའི་བྱཱ་ཀ་ར་ཎ་གཉིས་པའི་ནང་ཚན་གྱི་ལེའུ་དྲུག་པ་དེ་ཡིན་ན། སུམ་རྟགས་གཉིས་ཀུན་ཏུ་བཟང་པོའི་བརྡ་སྤྲོད་ཀྱི་ལེའུ་ལྔ་དྲུག་གི་ཁྱད་པར་ཙམ་མིན་པར་སྐབས་དང་པོ་དང་གཉིས་པའི་ཁྱད་པ་ཕྱེས་འདུག་པས་སོ།། བསྟན་འགྱུར་དུ་བཞུགས་པའི་ཚིག་རིས་ལྟར་དོན་ལ་གནས་ན། སུམ་རྟགས་གཉིས་བསྟན་བཅོས་སམ་ནང་ཚན་གྱི་སྐབས་གཅིག་གི་ཁོངས་སུ་བསྡུས་ནས་དེའི་ལེ་ཚན་ལྔ་པ་དང་དྲུག་པ་ཞེས་བྱིངས་གཅིག་ཏུ་འདྲེན་ན་མི་འཚམ་པས། ཀུན་བཟང་དགོངས་རྒྱན་ལས་རྣམ་གླིང་པར་དགག་བཞག་ཇི་ལྟར་གནང་བའང་གནད་ལ་འཁེལ་བ་སེམས་སོ།། སྔ་ཕྱིའི་རྟགས་འགྲེལ་ཀུན་གྱི་ནང་ནས་གྲ་རྒྱས་ཤོས་དང་ཁུངས་བཙན་ཤོས་སུ་བགྲང་ས་སི་ཏུ་བསྟན་པའི་ཉིན་བྱེད་ཀྱིས་འགྲེལ་ཆེན་མུ་ཏིག་ཕྲེང་མཛེས་ཀྱི་དབུར་བཀོད་པའི་རྩ་ཚིག་ཀྱང་གོང་གསལ་དག་དང་མཐུན་མོད། འགྲེལ་ཆེན་རང་གཞུང་ན་རྩ་ཚིག་འདིའི་འགྲེལ་པ་གནང་མི་འདུག་པ་ནི་ཤིན་ཏུ་འང་ཕོངས། བརྡ་སྤྲོད་རིག་པའི་གནས་ལ་མི་འཇིགས་པའི་གདེང་ཐོབ་པའི་སྨྲ་བའི་སེངྒེ་ཆེན་པོ་འགྲན་པའི་ཟླ་དང་བྲལ་བས། འདི་ཉིད་མ་གཟིགས་པ་དང་མ་མཁྱེན་པ་ནི་ག་ལ་ཡིན། གཞུང་དོན་དངོས་ལ་བལྟོས་པའི་དོན་ཆུང་བར་དགོངས་ནས་ཅིས་ཀྱང་མ་བྲིས་པ་ཡིན་འཆི། དེ་ལྟ་ནའང་ཞ་རྣམ་པྲ་གསུམ་གྱི་ལེགས་བཤད་ཉི་ཟླ་འདྲ་བ་དེ་དག་ལ་དངོས་ཤུགས་བརྒྱུད་གསུམ་ནས་ཚིག་དོན་ཕྲ་མོ་ཚུན་ཆད་ལའང་བརྟགས་ནས་ལྟར་སྣང་དང་ཡང་དག་ཅི་རིགས་པའི་སུན་འབྱིན་གྱི་སྤྲོས་པར་ངལ་བ་ཅུང་ཟད་ཙམ་ཡང་འཛེམ་མི་འདུག་ལ། བརྡ་སྤྲོད་རིག་པའི་གོ་བ་རགས་པ་ཚུན་ཆད་ཀྱང་བླ་ཆེན་གྱི་མཛད་བྲེལ་སྐྱོང་བཞིན་དུ་བློས་བཏང་གནང་མི་འདུག་པས། གཅིག་བྱས་ན་འདིའི་དོན་ལ་ལྷ་དགའ་ཐག་ཆོད་པ་དང༌། འདྲེ་སྡུག་ཐག་ཆོད་པ། མི་མགུ་ཐག་ཆོད་པའི་བཤད་པ་ཞིག་མ་རྙེད་པར་ཞི་བ་མཉམ་ཉིད་ཀྱི་ཀློང་དུ་ཁུ་སིམ་མེར་བཞག་པའང་ཡིན་འཆི་སྙམ། བྲག་དཀར་ཐུགས་སྲས་འཇམ་དཔལ་རོལ་པའི་བློ་གྲོས་ཀྱི་སུམ་འགྲེལ་ཟླ་ཤེལ་སྣང་བའི་དབུར། འགྲེལ་པ་བསྟན་པའི་སྒྲོན་མེ་ལས་འབྱུང་བ་ལྟར་གྱི་སུམ་རྟགས་གཉིས་ཀའི་མཇུག་བྱང་བཀོད་ནས། གཞུང་རང་རང་གི་བབ་ལ་བརྟགས་ན་གཞུང་རང་རྐྱ་བ་ལྟ་བུར་སྣང་བས། བསྟན་བཅོས་བརྒྱད་ཀྱི་ནང་ནས་རེ་རེ་ཡིན་ཟེར་བ་འཐད་དམ་བརྟག་གོ། ཕྱིས་ཕལ་ཆེར་གྱིས་སུམ་ཅུ་པ་དང་པོ་དང༌། རྟགས་འཇུག་ཐ་མ་ཡིན་ཟེར་ཡང༌། སུམ་ཅུ་པ་ལ་མཆོད་བརྗོད་དང༌། རྩོམ་པ་དམ་བཅའ་ཡོད་པ་དང༌། རྟགས་འཇུག་ལ་རྗེས་སུ་བསྔོ་བ་ཡོད་པའི་རྩ་བ་ལ་མཆོད་བརྗོད་སོགས་གཞུང་སྤྱིའི་ཡིན་རྒྱུའི་རང་གིས་དམ་བཅས་པ་ཙམ་ལས་རྒྱུ་མཚན་མ་མཐོང༌། ཞེས་དང༌། རྟགས་འཇུག་ལ་མཆོད་བརྗོད་དང༌། སུམ་ཅུ་པ་ལ་ལེགས་སྨོན་ཡོད་པ་ཡང་མཁས་པ་དུ་མས་རང་ལུགས་སུ་མཛད་དོ།། ཞེས་མཇུག་བྱང་གི་ཚིག་འདི་ཉིད་སུམ་རྟགས་གཉིས་རྩ་བ་དང་ཡན་ལག་གི་བསྟན་བཅོས་མ་ཡིན་པར་རང་རྐྱ་བ་ཡིན་པའི་རྒྱུ་མཚན་ཤེས་བྱེད་དུ་བགྲངས་པ་ཙམ་ལས་གཞན་པྲ་ཏི་དགེ་བཤེས་རིན་པོ་ཆེའི་དགོངས་པ་དང་མཐུན་པར་འགྲེལ་འདུག གསུང་རབ་ནོར་བུའི་གླིང་དུ་བགྲོད་པའི་རྟ།། གངས་ཅན་བརྡ་དོན་རྒྱ་མཚོར་འཇུག་པའི་གྲུ།། གཙུག་ལག་ཤེས་བྱའི་ས་ཁྱོན་བགོམ་པའི་སྟབས།། གངས་ཅན་གཙུག་ལག་རྒྱ་མཚོའི་ནོར་བུ་མཛོད།། གང་ཞིག་རྟོགས་ན་གསུང་རབ་རིན་ཆེན་དོན།། མ་ནོར་མ་འདྲེས་འབྱེད་པའི་བློ་གྲོས་རྩལ།། རྣམ་པར་བརྟས་པའི་ཐོན་མི་ཨ་ནུའི་གཞུང༌།། ལེགས་པར་བསམ་ན་རིན་གྱིས་གཞལ་ནུས་མིན།། ཚིག་ཕྲེང་སྦིར་བ་འཕྱར་པའི་བརྡ་སྤྲོད་པ།། ཐལ་སྐམ་རིགས་པར་ཞེན་པའི་རྟོག་གེ་བ།། གང་དག་ཕྱོགས་རེ་ཙམ་གྱིས་མིག་ལྡང་བ།། དེ་དག་འདི་ཡི་ལྟད་མོ་མཐོང་ནུས་མིན།། གལ་ཏེ་རྣམ་པར་དཔྱོད་པའི་རིགས་ལམ་དང༌།། གཟུ་བོར་གནས་པའི་བློ་དང་ལྡན་གྱུར་ན།། ཟླ་འོད་འཐུང་བའི་མཐའ་ཡས་ཆུ་གཏེར་བཞིན།། ཡིད་ནི་སྤྲོ་དགའི་རླབས་ཀྱིས་གཡོ་བར་ངེས།། ཞེས་ཀྱང་སྨོས་སོ།། དེ་ལྟ་ན་རྟགས་ཀྱི་འཇུག་པའི་རྣམ་བཤད་མཁས་པའི་དགོངས་རྒྱན་ཟིན་ཏོ།། །།